Predkladacia správa

Návrh strategických zámerov činnosti Sociálnej poisťovne na roky 2009 – 2014 sa predkladá vláde Slovenskej republiky na schválenie v zmysle ustanovenia           § 122 ods. 4 písm. c) štvrtého bodu zákona č. 461/2003 Z. z. o sociálnom poistení v znení zákona č. 677/2006 Z. z. Súčasťou predkladaného materiálu je v súlade s vyššie uvedeným ustanovením aj stanovisko Dozornej rady Sociálnej poisťovne.
Východiskom materiálu je návrh stratégie Sociálnej poisťovne na obdobie rokov 2007 - 2012, schválený Národnou radou Slovenskej republiky na jej 21. schôdzi dňa 21. mája 2008. Aktualizácia stratégie Sociálnej poisťovne sa zamerala hlavne na projekciu strategických cieľov do roku 2014, na aktualizáciu a spresnenie opatrení na ich dosiahnutie. Reaguje tiež na legislatívne zmeny vykonané v uplynulých dvoch rokoch, nové rozvojové celoštátne programy v oblasti informatiky a na programy financované z fondov EÚ, zamerané na vzdelávanie. Ďalším podkladom na aktualizáciu boli interné organizačné a iné opatrenia identifikované novým vedením Sociálnej poisťovne, potrebné na zlepšenie jej fungovania, ako aj odraz súčasných zmien vo vonkajšom prostredí fungovania Sociálnej poisťovne, menovite vo finančnej a hospodárskej oblasti ekonomiky Slovenskej republiky. 
Napriek krátkemu časovému odstupu bola preto stratégia aktualizovaná na úrovni viacerých opatrení, napríklad v súvislosti so strategickými cieľmi „Rozvoj informačného systému na podporu výkonu činnosti Sociálnej poisťovne“, „Optimalizácia a zdokonaľovanie vnútorných procedúr Sociálnej poisťovne“, „Financie“ a pod. 
 
Za najdôležitejšie zmeny v porovnaní s doteraz platnou stratégiou možno považovať opatrenia zamerané na
•	rozvoj siete pracovísk Sociálnej poisťovne na území Slovenskej republiky a dobudovanie klientskych centier vo všetkých pobočkách Sociálnej poisťovne na zlepšenie služieb klientom,
•	rozvoj informačného systému Sociálnej poisťovne a elektronických služieb klientom a elektronické spracovanie ich požiadaviek  v rámci elektronizácie verejnej správy, 
•	nevyhnutné prehodnotenie úspešnosti výberu poistného v ďalšom období vzhľadom na začínajúcu hospodársku a finančnú krízu,
•	efektívnu, hierarchickú centralizáciu prierezových činností v útvaroch Sociálnej poisťovne vrátane pobočiek,
•	aktívnu účasť Sociálnej poisťovne na príprave a tvorbe legislatívneho prostredia optimálneho pre  výkon jej činností,
•	zvýšenie efektívnosti kontrolnej činnosti a jej komplexné zamerania na vnútornú, vonkajšiu a finančnú kontrolu,
a nový pohľad na už prebiehajúce opatrenia a postupy v oblasti
•	dobudovania integrovaného systému správy finančných tokov a spolupráce na príprave budúceho zjednotenia daní, ciel a odvodov podľa vecného a časového harmonogramu schváleného vládou Slovenskej republiky,
•	racionalizácie procesov a optimalizácie k nim priradených zdrojov vrátane ľudských zdrojov, sledovaných v rámci strategického cieľa „Optimalizácia a zdokonaľovanie vnútorných procedúr Sociálnej poisťovne“, zameraných na dynamické zmeny v rozsahu a alokácii ľudských zdrojov v závislosti na charaktere a rozsahu výkonu činností ukladaných Sociálnej poisťovni zákonom a z nich odvodených procesov, 
•	zavedenia komplexu vzdelávacích aktivít v súlade s koncepciou  a systémom vzdelávania zamestnancov Sociálnej poisťovne a s podporou e-learningu využitím nového projektu financovaného z fondov Európskej únie.
 
Stratégia Sociálnej poisťovne je otvorený systém, ktorého implementácia podstatným spôsobom závisí od súboru aktuálnych vnútorných, resp.  vonkajších podmienok pre činnosti Sociálnej poisťovne. 
 
Vychádza naďalej zo základnej línie, podľa ktorej je primárnou strategickou cieľovou oblasťou klient, ktorý môže byť službami Sociálnej poisťovne uspokojený len splnením jej strategických cieľov v oblasti ľudských zdrojov, za predpokladu efektívneho využívania potrebného objemu financií a optimálnych vnútorných procesov (v uvedenom poradí). 
 
Pre každú zo štyroch prioritných osí, oblastí strategického záujmu Sociálnej poisťovne sú definované strategické ciele a ku každému strategickému cieľu sú uvedené opatrenia  na jeho dosiahnutie. Postupy vo forme konkrétnych úloh vrátane vecných a časových harmonogramov, viažuce sa k jednotlivým opatreniam, nie sú súčasťou stratégie a budú konkretizované v jej implementačnej fáze. 
 
Zvolený postup umožňuje previazať strategické ciele Sociálnej poisťovne s kľúčovými ukazovateľmi výkonnosti na príslušných úrovniach inštitúcie, čím sa vytvára možnosť pre ich pravidelné monitorovanie a súčasne aj predpoklady na jej efektívne riadenie. 
 
Schválená stratégia Sociálnej poisťovne sa stane východiskom pre etapu implementácie, v ktorej budú analyzované, koordinované a postupne realizované jednotlivé postupy – strategické iniciatívy, formou projektov, úloh a osobných cieľov pre organizačné útvary a  pre zamestnancov Sociálnej poisťovne podľa rozsahu disponibilných zdrojov, medzi nimi aj objemu finančných prostriedkov v správnom fonde .